31958R0001
P 017/385
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ № 1
за определяне на езиковия режим на Европейската икономическа общност
СЪВЕТЪТ НА ЕВРОПЕЙСКАТА ИКОНОМИЧЕСКА ОБЩНОСТ,
като взе предвид член 217 от Договора, по силата на който Съветът с единодушие определя езиковия режим на институциите на Общността, без да се засягат разпоредбите, предвидени в процедурния правилник на Съда на Европейските общности,
като има предвид, че всеки от четирите езика, на които е изготвен Договорът, е признат за официален език в една или няколко държави-членки на Общността,
ПРИЕ НАСТОЯЩИЯ РЕГЛАМЕНТ:
Член 1
Официалните и работните езици на институциите на Общността са италиански, немски, нидерландски и френски.
Член 2
Текстовете, адресирани до институциите от страна на държава-членка или от лице, попадащо под юрисдикцията на държава-членка, се изготвят по избор от подателя на един от официалните езици. Отговорът се изготвя на същия език.
Член 3
Текстовете, адресирани от институциите до държава-членка или до лице, попадащо под юрисдикцията на държава-членка, се изготвят на езика на тази държава.
Член 4
Регламентите и другите общи текстове с всеобщо приложение се изготвят на четирите официални езика.
Член 5
Официалният вестник на Общността се издава на четирите официални езика.
Член 6
Институциите могат да определят реда и условията за прилагане на този езиков режим във вътрешните се правилници.
Член 7
Езиковият режим на процедурата на Съда на Европейските общности се определя в неговия процедурен правилник.
Член 8
Когато в държава-членка има няколко официални езика, по искане на заинтересованата държава ще се използва езикът, определен съгласно общите правила, произтичащи от законодателството на тази държава.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 април 1958 година.